CELEX: C2005/132/56
Language: el
Date: 2005-05-28 00:00:00
Title: Υπόθεση Τ-126/05: Προσφυγή των Sandrine Corvoisier κ.λπ. κατά της Ευρωπαϊκής Κεντρικής Τράπεζας που ασκήθηκε στις 9 Μαρτίου 2005

28.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 132/31
            
         Προσφυγή των Sandrine Corvoisier κ.λπ. κατά της Ευρωπαϊκής Κεντρικής Τράπεζας που ασκήθηκε στις 9 Μαρτίου 2005
   (Υπόθεση Τ-126/05)
   (2005/C 132/56)
   Γλώσσα διαδικασίας: η γαλλική
   Οι Sandrine Corvoisier, κάτοικος Φρανκφούρτης, Roberta Friz, κάτοικος Φρανκφούρτης, Hundjy Preud'homme, κάτοικος Φρανκφούρτης και Elvira Rosati, κάτοικος Φρανκφούρτης, εκπροσωπούμενες από τους δικηγόρους Georges Vandersanden και Laure Levi, άσκησαν ενώπιον του Πρωτοδικείου των Ευρωπαϊκών Κοινοτήτων, στις 9 Μαρτίου 2005, προσφυγή κατά της Ευρωπαϊκής Κεντρικής Τράπεζας.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την ανακοίνωση κενής θέσεως ECB/156/04 για την πλήρωση έξι θέσεων «Records Managements Specialists»,
            
         
               —
            
            
               στο μέτρο που παρίσταται ανάγκη, να ακυρώσει τις απορριπτικές αποφάσεις των αιτήσεων για «administrative reviews» και «grievance procedure», που υποβλήθηκαν από τις προσφεύγουσες, αποφάσεις με ημερομηνία, αντιστοίχως, 1η Οκτωβρίου και 21 Δεκεμβρίου 2004, που τους κοινοποιήθηκαν μεταξύ 27ης Δεκεμβρίου 2004 και 13ης Ιανουαρίου 2005,
            
         
               —
            
            
               να ακυρώσει κάθε απόφαση που ελήφθη κατ' εφαρμογή της ανακοινώσεως κενής θέσεως και, ειδικότερα, τις αποφάσεις περί πληρώσεως των εν λόγω θέσεων·
            
         
               —
            
            
               να υποχρεώσει την καθής στην προσκόμιση του διοικητικού φακέλου της,
            
         
               —
            
            
               να υποχρεώσει την καθής στην καταβολή αποζημιώσεως για την υλική ζημία, της τελευταίας εκτιμωμένης ex æquo et bono, προσωρινώς, σε 40 000 ευρώ, και στην ικανοποίηση της ηθικής βλάβης, της τελευταίας εκτιμωμένης ex æquo et bono σε 4 ευρώ,
            
         
               —
            
            
               να καταδικάσει την καθής στο σύνολο των δικαστικών εξόδων.
            
         
      Λόγοι ακυρώσεως και κύρια επιχειρήματα
      :
   
   Οι προσφεύγουσες κατέχουν, εντός της ΕΚΤ, θέση Research Analyst (αναλυτής-ερευνητής) με βαθμό E/F. Μία από τις προϋποθέσεις που απαιτούνταν για την πρόσληψη στη θέση αυτή ήταν η κατοχή πανεπιστημιακού πτυχίου.
   Στις 13 Ιουλίου 2004 η καθής δημοσίευσε την επίδικη ανακοίνωση κενής θέσεως, για την πρόσληψη έξι Records Management Specialists (ειδικοί στην ηλεκτρονική διαχείριση εγγράφων) προκειμένου να βοηθηθεί και να συμπληρωθεί η μονάδα των ασχολουμένων με τα αρχεία της Τράπεζας. Οι θέσεις αυτές είναι του ιδίου βαθμού με αυτόν των προσφευγουσών, δηλαδή E/F. Σύμφωνα με την ανακοίνωση κενής θέσεως, πρέπει οι υποψήφιοι να έχουν συμπληρώσει δευτεροβάθμιες σπουδές.
   Προς στήριξη της προσφυγής τους, οι προσφεύγουσες προβάλλουν παράβαση του άρθρου 20.2 του Εσωτερικού Κανονισμού της ΕΚΤ, των Κατευθυντηρίων Γραμμών της ΕΚΤ σχετικά με το development track, της διοικητικής εγκυκλίου σχετικά με την πρόσληψη καθώς και την παραβίαση της αρχής patere legem ipse quam fecisti. Επικαλούμενες το γεγονός ότι η κατοχή πανεπιστημιακού τίτλου ήταν απαραίτητη για την πρόσληψή τους ενώ η αμφισβητούμενη ανακοίνωση προέβλεπε μόνο δευτεροβάθμιες σπουδές, οι προσφεύγουσες προβάλλουν επίσης παραβίαση της αρχής της απαγορεύσεως των διακρίσεων. Εξάλλου, προβάλλουν παράβαση των άρθρων 45 και 46 των Όρων απασχολήσεως, επικαλούμενες το γεγονός ότι δεν είχε προηγουμένως ζητηθεί η γνώμη της επιτροπής προσωπικού. Τέλος, οι προσφεύγουσες επικαλούνται πρόδηλη πλάνη εκτιμήσεως.